Projekts

LATVIJAS REPUBLIKAS MINISTRU KABINETS

2014.gada .\_\_\_\_\_\_\_ Noteikumi nr.

Rīgā (prot. nr. .§)

**Noteikumi par speciālo zināšanu bērnu tiesību aizsardzības jomā apguves kārtību, šo zināšanu saturu un apjomu**

Izdoti saskaņā ar

Bērnu tiesību aizsardzības likuma

51.panta otro daļu

1. Noteikumi nosaka kārtību, kādā Bērnu tiesību aizsardzības likumā noteiktie subjekti, kuriem nepieciešamas speciālās zināšanas bērnu tiesību aizsardzības jomā (turpmāk – speciālists), apgūst un pilnveido speciālās zināšanas bērnu tiesību aizsardzības jomā (turpmāk – speciālās zināšanas), šo zināšanu saturu un apjomu.

2. Speciālās zināšanas speciālisti apgūst vienā no šādiem veidiem:

2.1. atbilstoši attiecīgu speciālistu apmācību regulējošajiem normatīvajiem aktiem:

2.1.1. bāriņtiesu priekšsēdētāji, bāriņtiesu priekšsēdētāju vietnieki un bāriņtiesu locekļi - atbilstoši normatīvajiem aktiem par bāriņtiesas priekšsēdētāja, bāriņtiesas priekšsēdētāja vietnieka un bāriņtiesas locekļa apmācību;

2.1.2. jaunatnes lietu speciālisti - atbilstoši normatīvajiem aktiem par jaunatnes lietu speciālistu apmācību;

2.1.3. vispārējās izglītības, profesionālās izglītības un interešu izglītības pedagogi - atbilstoši normatīvajiem aktiem par pedagogu profesionālās kvalifikācijas pilnveides kārtību;

2.2. apgūstot profesionālās kvalifikācijas pilnveides programmu (turpmāk – izglītības programma);

2.3. piedaloties darba devēja organizētajās apmācībās, ja speciālists atbilstoši Bērnu tiesību aizsardzības likuma 5.1panta pirmās daļas 20.punktā minētājam ir cita persona, ar kuras pieņemtu pārvaldes lēmumu, faktisko rīcību vai cita veida darba vai dienesta pienākumu veikšanu tiek vai var tikt skartas bērna tiesības un tiesiskās intereses.

3. Šo noteikumu 2.2.apakšpunktā minēto izglītības programmu un 2.3.apakšpunktā minēto apmācību speciālists apgūst gada laikā pēc tam, kad ir stājies amatā, pieņemts darbā vai uzņemts advokātu skaitā, izņemot gadījumu, ja visas šo noteikumu 8.punktā minētās tēmas viņš ir apguvis ne agrāk kā pirms pieciem gadiem, tai skaitā iegūstot augstāko izglītību vai apgūstot citu formālās izglītības programmu.

4. Ja speciālists daļu no šo noteikumu 8.punktā minēto speciālo zināšanu tēmām ir apguvis ne agrāk kā pirms pieciem gadiem, iegūstot augstāko izglītību vai apgūstot citu formālās izglītības programmu, viņš trūkstošo daļu no izglītības programmā iekļautām tēmām apgūst atbilstoši šo noteikumu 3.punktā minētajam.

5. Speciālists, kas apguvis šo noteikumu 2.2. un 2.3.apakšpunktā minētās speciālās zināšanas, periodiski ik pēc pieciem gadiem pilnveido zināšanas, apgūstot izglītības programmu zināšanu pilnveidei vai piedaloties darba devēja organizētajās apmācībās.

6. Izglītības programmas apjoms ir 40 akadēmiskās stundas (klātienes nodarbības), bet izglītības programmas zināšanu pilnveidei apjoms ir 24 akadēmiskās stundas (klātienes nodarbības) (turpmāk abas kopā – izglītības programmas).

7. Darba devēja organizētās apmācības apjoms nav mazāks par astoņām akadēmiskām stundām (klātienes nodarbības).

8. Izglītības programmās var iekļaut šādas tēmas, katras tēmas nepieciešamību un apjomu nosakot konkrētajā programmā atbilstoši apmācāmo speciālistu profesijai un profesionālās darbības specifikai:

8.1. bērnu tiesību aizsardzības sistēma, normatīvie akti bērnu tiesību aizsardzības jautājumos;

8.2. starptautisko tiesību aktu piemērošana bērnu tiesību aizsardzībā;

8.3. vecāku un bērnu tiesības un pienākumi;

8.4. vardarbība pret bērnu, tās veidi un pazīmes; vardarbība bērna ģimenē;

8.5. starpinstitucionālā sadarbība bērnu tiesību aizsardzības nodrošināšanā;

8.6. saskarsmes ar bērnu veidošanas principi;

8.7. nepilngadīgais kriminālprocesā, civilprocesā, administratīvajā procesā un administratīvo pārkāpumu procesā.

9. Izglītības programmas tēmas vada pasniedzēji, kuriem ir:

9.1. akadēmiskā augstākā vai otrā līmeņa profesionālā augstākā izglītība, kā arī teorētiskās zināšanas un praktiskās iemaņas bērnu tiesību aizsardzības jomā – šo noteikumu 8.1., 8.2., 8.3. un 8.7. apakšpunktā minētajām tēmām;

9.2. akadēmiskā augstākā vai otrā līmeņa profesionālā augstākā izglītība, kā arī teorētiskās zināšanas un praktiskās iemaņas sociālajā darbā un psiholoģijā – šo noteikumu 8.4. un 8.5. apakšpunktā minētajām tēmām;

9.3. akadēmiskā augstākā vai otrā līmeņa profesionālā augstākā izglītība, kā arī teorētiskās zināšanas un praktiskās iemaņas psiholoģijā – šo noteikumu 8.6. apakšpunktā minētajai tēmai.

10. Izglītības programmu paraugus apstiprina labklājības ministrs.

11.  Izglītības programmas izstrādā un pēc saskaņošanas ar Valsts bērnu tiesību aizsardzības inspekciju (turpmāk – inspekcija) īsteno izglītības iestādes un ministriju padotības iestādes, kuru nolikums paredz izglītojošas darbības veikšanu.

12. Izstrādājot izglītības programmas, ņem vērā šo noteikumu 10.punktā minētos izglītības programmu paraugus, kā arī šādus kritērijus:

12.1. prokuroriem, tiesnešiem, ieslodzījuma vietu darbiniekiem, kuri strādā ar nepilngadīgajiem, advokātiem, kuri pārstāv vai aizstāv nepilngadīgos kriminālprocesā, un Valsts policijas amatpersonām, kuras strādā ar bērniem, izglītības programmā ne mazāk kā 50% no kopējā mācību apjoma ir tēmas par saskarsmi ar nepilngadīgo, tai skaitā par saskarsmi ar nepilngadīgo kriminālprocesa laikā;

12.2. sociālo dienestu sociālajiem darbiniekiem darbam ar ģimenēm ar bērniem, ārpusģimenes aprūpes iestāžu sociālajiem darbiniekiem un sociālajiem rehabilitētājiem izglītības programmā ne mazāk kā 70% no kopējā mācību apjoma ir tēmas par saskarsmes ar bērnu veidošanas principiem, vardarbības pret bērnu atpazīšanu un vardarbību pret bērnu;

12.3. psihologiem ne mazāk kā 50% no kopējā mācību apjoma ir tēmas par vardarbības pret bērnu juridiskajām sekām un nepilngadīgo kriminālprocesā un civilprocesā.

13. Izstrādājot izglītības programmas, var mainīt izglītības programmas paraugā noteikto stundu sadalījumu apmācību tēmām, nemainot kopējo izglītības programmas apjomu un pamatojot šādu nepieciešamību.

14. Lai saskaņotu izglītības programmu, inspekcijā iesniedz iesniegumu, izstrādāto izglītības programmu un pasniedzēju sarakstu, norādot pasniedzēju izglītību, kvalifikāciju, profesionālo pieredzi. Mēneša laikā pēc iesnieguma saņemšanas inspekcija saskaņo izglītības programmu, uzdod izglītības iestādei vai ministriju padotības iestādēm, kuru nolikumi paredz izglītojošas darbības veikšanu, izglītības programmu precizēt un iesniegt atkārtoti, vai pieņem lēmumu par izglītības programmas saskaņošanas atteikumu.

15. Šo noteikumu 2.3.apakšpunktā minēto speciālistu apmācības saturu darba devējs saskaņo ar inspekciju, inspekcijā iesniedzot iesniegumu, pasniedzēju sarakstu, apmācības tēmas, apmācāmo personu skaitu.

16. Profesionālās kvalifikācijas pilnveidi apliecinošu dokumentu – apliecību (pielikums) – par izglītības programmas apgūšanu izglītības iestādes un ministriju padotības iestādes izsniedz personai, kura apmeklējusi 90% kursa nodarbību un nokārtojusi pārbaudījumu. Bērnu tiesību aizsardzības likuma 5.1panta pirmās daļas 14.punktā minētajām personām apliecību par izglītības programmas apgūšanu izglītības iestādes izsniedz, ja ir apmeklēti 90% kursa nodarbību.

17. Par apmācībām, kas organizētas atbilstoši šo noteikumu 7.punktā noteiktajam, apliecība netiek izdota, bet darba devējs zināšanu apguves faktu atzīmē darbinieka personas lietā.

18. Ja Izglītības iestāžu reģistrā reģistrēta iestāde šo noteikumu 6.punktā minēto izglītības programmu īsteno kā daļu no augstākās izglītības vai citas formālās izglītības programmas, apliecībā par izglītības programmas apgūšanu norāda apgūtās tēmas un stundu skaitu.

19. Ne ilgāk kā līdz 2014.gada 31.decembrim izglītības iestādēm ir tiesības turpināt īstenot izglītības programmas, kuras pirms šo noteikumu stāšanās spēkā ir saskaņotas ar Bērnu un ģimenes lietu ministriju, Bērnu, ģimenes un sabiedrības integrācijas lietu ministriju vai Labklājības ministriju.

20. Apliecības speciālistiem par speciālo zināšanu apguvi bērnu tiesību aizsardzības jomā, iegūstot augstāko izglītību, apgūstot tālākizglītības programmu vai apgūstot Ministru kabineta 2005.gada 27.septembra noteikumos Nr.729 "Notei­kumi par speciālu zināšanu apguves kārtību bērnu tiesību aizsardzības jomā un šo zināšanu saturu" minēto mācību programmu, kas izsniegtas pirms 2014.gada 31.decembra, ir derīgas līdz to termiņa beigām.

**Informatīva atsauce uz Eiropas Savienības direktīvu**

Noteikumos iekļautas tiesību normas, kas izriet no Eiropas Parlamenta un Padomes 2011.gada 13.decembra direktīvas 2011/93/ES par seksuālas vardarbības pret bērniem, bērnu seksuālas izmantošanas un bērnu pornogrāfijas apkarošanu, un ar kuru aizstāj Padomes Pamatlēmumu 2004/68/TI.

Ministru prezidente L.Straujuma

Labklājības ministra vietā-

zemkopības ministrs J.Dūklavs

20.03.2014. 08:44

1072

V.Boļšakova, 67021610

viktorija.bolsakova@lm.gov.lv